ELIVULU LIATETE LIA MOSE 
lia lukiwa 

EFETIKILO 



-t Poku fetika Suku wa sovola ilu losi. 
J- 2 Osi ya kala no upolokoso, ka mua kaile 
cimue. Owelema wa sikililile ocipala coka- 
lunga. Espiritu lia Suku lia endela kilu 
liovava. 

3 Suku yu wa linga hati, Ku iye ocinyi, 
kuenje ocinyi ceya. 4 Suku wa mola ocinyi 
okuti ca posoka. Suku wa tepisa ocinyi 
lowelema. 5 Suku wa luka ocinyi hati, 
Utanya. Owelema wo luka hati, Uteke. 
Kuenje kua kala onolosi, kua kalavo omele, 
eteke liaco olio mosi. 

6 Suku yu wa linga hati, Pokati kovava pa 
kale epuluvi, li tepise ovava lovava. 7 Suku 
yu wa lulika epuluvi li tepisa ovava a kala 
vemehi liepuluvi liaco, lovava akuavo a kala 
kilu liepuluvi. Haico ca lingiwa. 8 Suku yu 
wa luka epuluvi liaco hati, Ilu. Kuenje kua 
kala onolSsi, kua kalavo omele, eteke liaco 
olio vali. 

9 Suku yu wa linga hati, Ovava a kasi 
vemehi lilu a likongele pamosi, ongongo yi 
molehe. Haico ca lingiwa. 10 Suku wa 
luka ongongo hati, Osi. Oku kua likongela 
ovava wa lukako hati, Okalunga. Suku yu 
wa ci mola okuti ca posoka. 11 Suku wa 
linga hati, Osi yi tunde owangu, lovikula 
vimaime olombuto, loviti viapako vimaime 
apako ndapata avio, omo muli ombuto yaco, 
vilu lieve. Haico ca Ungiwa. 12 Osi ya 
tunda owangu, lovikula via imaima olombuto 
ndapata avio, oviti viapako vi kuete ombuto 
yaco ndapata ao. Suku wa ci mola okuti ca 
posoka. 13 Kuenje kua kala onolosi, kua 
kalavo omele, eteke liaco olio tatu. 14 Suku 
yu wa linga hati, Ku kale ovinyi kepuluvi 
liokilu oku tepisa utanya luteke; vi linge 
olondimbukiso violotembo loloneke lanya- 
mo; 15 vi linge ovinyi kepuluvi liokilu, ha 
ha vi taimila kilu lieve. Haico ca lingiwa. 

16 Suku yu wa lulika ovinyi vivali vinene, 
ocinyi ca velapo ci viala kutanya, ci sule ci 
viala kuteke, wa lulikavo olombungululu. 

17 Suku wa vi kapa kepuluvi liokilu oku tuila 
kilu lieve, 18 loku viala kutanya lokuteke ha 
ha vi tepisa utanya lowelema. Suku yu wa 
ci mola okuti ca posoka. 19 Kuenje kua 
kala onolosi, kua kalavo omele, eteke liaco 
olio kuala. 



20 Suku yu wa linga hati, Vovava mu siate 
ovitundo vioviendalomuenyo, olonjila vi 
palalaile vilu vepuluvi li kasi pokati kilu 
loposi. 21 Oco Suku wa sovola ovimuandu 
vinene viovokalunga loviendalomuenyo viosi 
vi litevateva, viosi via siata vovava ndapata 
avio; lolonjila viosi vi palala, ndapata avio. 
Suku wa ci mola okuti ca posoka. 22 Suku 
yu wa vi sumuluisa hati, Liciti, siati, yuki 
vovava okalunga, lolonjila le vi siate kilu 
lieve. 23 Kuenje kua kala onolosi, kua ka- 
lavo omele, eteke liaco olio talo. 

24 Suku yu wa linga hati, Kilu lieve kuiye 
ovinyama ndapata avio, ovinyama viovimbo, 
lovipuka, lovinyama viovusenge ndapata 
avio. Haico ca lingiwa. 25 Suku yu wa 
lulika ovinyama viovusenge ndapata avio, 
lovinyama viovimbo ndapata avio, lovipuka 
viosi vi likoka posi ndapata avio. Suku wa 
ci mola okuti ca posoka. 

26 Suku wa linga hati, Tu luliki omunu 
ukuacilelembia cetu, ukuesetahalo lietu ha ha 
viala kolosi viovokalunga, lokolonjila viovu- 
senge, lokovinyama viovimbo, lokoluali luosi 
kuenda kovipuka viosi vi likoka posi. 27 Suku 
yu wa sovola omunu ukuacilelembia caye, 
ukuacilelembia caye muele Suku a sovola, 
ulume lukai wa va sovola. 28 Suku wa va 
sumuluisa. Suku wa va sapuila hati, Liciti, 
siati, yukisi oluali, lu yuli, viali kol5si vio- 
vokalunga, lokolonjila viovusenge, loko- 
vinyama viosi vi nuala nuala kilu lieve. 

29 Suku yu wa linga hati, Tali, ndo wihi ovikula 
viosi vi kasi vongongo yosi yokilu lieve, vina 
vimaima olombuto, loviti viosi vimaima apa- 
ko a kuete ombuto; vi linge okulia kuene. 

30 Ovinyama viosi kilu lieve, lolonjila viosi 
viovusenge, lovipuka viosi vi likoka posi, vi 
kuete ofela yomuenyo, okulia kuavio ovikula 
viosi vi talala. Haico ca lingiwa. 31 Suku 
yu wa ci mola okuti ovina viosi a lulika via 
posoka. Kuenje kua kala onolosi, kua kalavo 
omele, eteke liaco olio epandu. 



2 Oco ilu losi lovina viosi vi kasimo via 
malusuka oku lulikiwa. 2 Eteke liepandu- 
vali oco Suku a malusula upange waye a 
linga; yu wa puyuka eteke liepanduvali 



EFETIKILO 2, 3 



kupange waye wosi a linga. 3 Suku yu wa 
sumuluisa eteke liepanduvali ha ha li kolisa; 
momo eteke liaco olio a puyuka kupange 
waye wosi a linga woku sovola. 

4 Alo o-o apata vilu losi eci a sovuiwa. 

Eteke Yehova Suku a lulika osi lilu, 5 oco 
vongongo ka mua kaile handi ocikula, ndano 
ovikula viovusenge ka via tundile handi; 
momo Yehova Suku ka lokisile handi ombela 
kilu lieve, ndaiio omunu o lima osi ka kua 
kaile. 6 Ombundu, oyo like ya tunda tunda 
posi ha yi yulaisa kuosi kilu liongongo. 7 Oco 
Yehova Suku wa tunga omunu leve lioposi, 
yu wo fuimila ofela yomuenyo vanyulu aye, 
kuenje omunu wa kuata omuenyo. 8 Yehova 
Suku yu wa kula ocumbo ve Edene lia 
kala kutundilo; omo a kapa omunu a sovola. 
9 Posi Yehova Suku wa kulisapo oviti viosi 
via posoka oku vi tala, haivio vi tava oku 
liako. Vokati kocumbo wa kapamo uti 
womuenyo kuenda uti woku kulihisa eci ciwa 
leci civi. 

10 Olui lua tunda ke Edene oku tapela 
ocumbo; oku tunda kocumbo lua litepa ha 
lu lingi olondui vikuala. 11 Onduko yolui 
luatete Posone; oluo lua nuala kofeka yosi 
ya Havllakunakuliulu; 12 ulu wofeka yaco 
uwa; mulivo ekokoto lovawe a berilo. 
13 Onduko yolui luavali Gihone; oluo lua 
nuala kofeka yosi ya Kusi. 14 Onduko yo- 
lui luatatu Ketekele; oluo lua pita konano 
ya Asuria. Olui luakuala oluo Ferati. 

15 Yehova Suku wa nyanula ulume wo 
kapa vocumbo ce Edene ha ci limi loku ci 
tata. 16 Yehova Suku wa handeleka ulume 
hati, Oku lia ci tava oku lialia koviti viosi 
viokocumbo; 17 te lika uti woku kulihisa eci 
ciwa leci civi, owo ka ci tava oku liako, momo 
eteke o liako haico o fa. 

18 Kuenje Yehova Suku wa linga hati, 
Ulume oku kala no lika waye haciwako; ndu 
lulikila oiiuatisi a sesemela. 19 Yehova Suku 
wa tunga leve lioposi ovinyama viosi viovu- 
senge, lolonjila viosi viovilu; yu wa vi nena 
kulume ha tali omo a vi luka; kuenje onduko 
ulume a luka layo ocendalomuenyo cosi, 
haiyo ya linga onduko yaco. 20 Oco ulume 
wa luka olonduko viovinyama viosi viovimbo, 
lolonjila viovilu, lovinyama viovusenge; puai 
oiiuatisi ulume a sesamela ka kua kaile. 
21 Oco Yehova Suku wa pekelisa ulume otulo 
tuelume; kuenje osimbu a pekela wopa lumue 
kolomati viaye, lapa lua tunda wa sitikapo 
lositu. 22 Olumati luaco Yehova Suku opa 
kulume wa lu tunga ukai yu wo nena kulume. 
23 Oco ulume wa linga hati, 



Ukai u, eye ekepa liakepa ange, 

haeye ositu yositu yange; o tukuiwa 

ukai 
momo wopiwa kulume. 
24 Oco ulume o sia isiaye la inaye ha ha lito- 
keka lukai waye, kuenje va linga etimba li- 
muamue. 25 Kuenje lulume lukai waye 
kavali kavo va kala no epolola; osoi ka va 
kuatele. 

3 Onyoha ya velelepo oku nyanga, ovinya- 
ma viosi viovusenge via lulika Yehova Suku 
vi sule. Kuenje ya pula ukai yiti, Ocili Suku 
wa popia hati, Ko ka li koviti viosi viovo- 
cumbo, ale? 2 Ukai wa kumbulula onyoha 
hati, Tuakuakulia kapako oviti viovocumbo; 
3 te epako liuti owo u kasi vokati kocumbo, 
owo Suku a linga hati, Ko ka liko, ndano oku 
lambako, sanga vu fa. 4 OnySha ya popia 
lukai yiti, Mbu, okufa ka vu fi; 5 momo Suku 
wa kuliha okuti eteke vu liako, ovaso ene 
haico a letuluka kuenje vu linga nda Suku, 
vu kuliha eci ciwa leci civi. 6 Ukai yu wa 
mola uti okuti wa posokela oku liako, haiwo 
wa posokela oku u tala, haiwo uti wa soliwila 
oku eca olondunge, yu wa yunga epako, 
kuenje wa lia; wa ecavo limue ku veyaye 
kuenje wa liavo. 7 Oco ovaso avo a situluka 
kavali kavo, kuenje va lilimbuka okuti va 
kasi no epolola; oco va litongela amela 
akuyu ha va liluvikiyila okowalo. 

8 Va yeva ondaka ya Yehova Suku eci a 
nuala nuala vocumbo konolosi; oco ulume 
lukai waye va salama kolonyima vioviti vio- 
vocumbo oku tila Yehova Suku. 9 Yehova 
Suku yu wa kovonga ulume, wo pula hati, O 
kasi pi? 10 Eye wa kumbulula hati, Nda 
yevela ondaka yove vocumbo kuenje nda 
kuata usumba, omo nasi no epolola oco nda 
salamela. 11 Eye hati, Wa ku sapuila hati, 
O kasi epolola, helie? Mbi wa lia kuti una 
nda ku handeleka siti, Ku ka lieko? 12 Eye 
ulume wa popia hati, Ukai una wa nyiha oku 
kala lame, eye wa nyihako epako liuti waco 
kuenje nda lia. 13 Yehova Suku wa pula 
ukai hati, Oco he, nye wa ci lingila? Ukai 
wa kumbulula hati, Onyoha ya ndueyisa 
kuenje nda lia. 14 Yehova Suku wa popia 
lonyoha hati, 

Omo wa linga ndoco, 

wa sinaliwa pokati kovinyama viosi vio- 
vimbo 

kuenda ovinyama viosi viovusenge. 

Imo Hove o likoka posi 

hu lialia eve 

oloneke viosi viomuenyo wove. 

15 Napa ukuse pokati kene, love lukai, 
lo pokati kombuto yove lombuto yaye. 
Eye o sasola utue wove, 

kuenje ove u lumana kocisendemai. 

16 Wa popia lukai hati, 

Ha luisa olongembia viove koku cita 

kuo ve ; 
o cita cita omala lolongembia, 
haimo onjongole yove yi kala kulume 

wove, 
leye o ku viala. 

17 Ku Adama wa linga hati, 

Omo wa tava kondaka yukai wove 
kuenje wa lia kuti una 
nda ku handeleka, siti, 
Ku ka lieko, 
oco osi yi sinaliwa. 

O liako lohali oloneke viosi viomuenyo 
wove; 

18 yi ku inula olosongo loholokoso; 
kuenje o lialia ovikiila viovusenge. 

19 O lialia okulia kuove 
lesalamiho liokopolo yove, 

toke eteke o tiukila vali keve; momo 

haiko wa tundile. 
Ove ukueve, keve haiko o tiukila. 

20 Ulume yu wa luka onduko yukai waye 
hati, Heva, momo eye nyoho yava vosi va 
kasi lomuenyo. 21 Kuenje Yehova Suku wa 
tungila Adama lukai waye ovikutu viovipa, 
yu wa va walisa. 

22 Oco Yehova Suku wa popia hati, Ota, 
ulume wa linga ndetu, kaliye o kuliha eci 
ciwa leci civi; kandopo sanga oluila okuokuo 
kuaye kuti womuenyo loku kotolako ha li, 
ha ha kala hu lomuenyo, — 23 oco Yehova 
Suku wo tundisa vocumbo ce Edene, okuti 
o ka lima osi kuna a tundile. 24 Wa tundisa 
ulume, kuenje konele yutundilo wocumbo ce 
Edene wa kapako va Keruvi, losipata yonda- 
lu yi pongolokela kuosi oku lava onjila yo 
kuti womuenyo. 

